
Az erdélyi néptáncszókincs nyelvi elemzése

A legényes táncnevek és a kalotaszegi legényes motívumainak körében
Dolgozatom különlegessége, hogy egy néprajzi témát közelít meg nyelvészeti szempontból. A néptáncszókincsről való gondolkodáshoz nélkülözhetetlen a néptánckutatás, valamint a népzenéről, néptáncokról való általános ismeret.
Ezekre az alapokra építve a legényes megnevezéseit vizsgálom az erdélyi táncdialektuson belül. A legényes táncok családja széleskörű, mégis egységnek tekintem mint régi stílusú férfitáncot elkülönítve a verbunktól. A megnevezések gyűjtésekor folyamatosan kirajzolódtak a fő jellemzők. A vizsgálat etimológiai, jelentéstartalmi, táncnévadási típusokra, táncnévalkotási módokra terjed ki.

A dolgozat másik fő egysége a kalotaszegi legényes motívumait helyezi középpontba. Egy Martin György által készített, posztumusz kiadásban megjelent interjú-szövegkorpuszból, Mátyás István 'Mundruc' - egy hagyományok között kalotaszegi legényest elsajátító táncos - megfogalmazásából merítve a motívumok megnevezéseit. A motívumok megnevezéseinek sajátossága a tánc cizellált követése a nyelven keresztül, ezért fontosnak tartom a kognitív nyelvészeti vonások figyelembevételét.

A tanulmány a legényes- és motívum-megnevezéseken keresztül utal a hagyományos népi világból az intézményesült néptánccá váló folyamatra, melyen keresztül a helyi, népi értékekből létrejön a szakterminológia.
Munkám arra kívánja felhívni a figyelmet, hogy a néptánc mint kultúránk része, nyelvészeti megközelítésben is lehet forrás a tudomány számára, kifejező eszköze a magyar társadalom lelkületének és természetesen a magyar nyelvnek.



